Det er ikke bare børn og unges uddannelse, der må sættes på hold, når lærerne efter påske står til at blive lockoutet.

600.000 ørredyngel risikerer nemlig at miste livet på samme konto.

Det skriver TV 2 Fyn.

På Elseminde Produktionsskole avler de nemlig småfisk, og de 600.000 ørreder skal efter planen sættes ud i de fynske vandløb umiddelbart efter påske.

Men lærer-konflikten betyder, at to biologer og en tekniker bliver lockoutet og altså ikke kan sætte de mange fisk ud.

- Det er meget kritisk. De kan leve i deres kar i fire uger, men bliver de ikke sat ud inden, skal alle fiskene destrueres, da de så ikke vil kunne klare sig selv i vandløbene, siger Arne Pallisborg, der er viceforstander på Elsesminde Produktionshøjskole, til TV 2 Fyn.

Bliver fiskene ikke sat ud, mister skolen de to-tre millioner kroner, de ellers ville få fra Havørred Fyn. Men på længere sigt kan lystfiskerturismen på Fyn riskere helt op til 40 millioner kroner i tabt indtjening.

Har du andre eksempler på uforudsete konsekvenser af lærer-lockouten, så skriv til journalist Maria Malmdorf Laugesen på maml@tv2.dk